Tisztelt Asszonyom! Tisztelt Uram! 

A keresletvezérelt szakképzési rendszer kialakítása érdekében 2008-ban útjára indított, „A munkaerő-piaci szereplők az iskolarendszerű szakképzés koordinációjában” című projekthez kapcsolódó kutatási program az idén is folytatódik. Ebben kérjük az Ön vállalatának közreműködését!

A kutatási program a Magyar Kereskedelmi és Iparkamara szervezésével és irányításával, 16 munkaadói és munkavállalói szervezet közreműködésével és a Munkaerő-piaci Alap anyagi támogatásával zajlik. 
A vállalati adatfelvétellel - melyre 2009. február és május között kerül sor-, azt szeretnénk megtudni, hogy a versenyszférában az elkövetkezendő 12 hónapban illetve 4 év múlva várhatóan hogyan fog alakulni a szakképzett munkaerő iránti igény. 
A vizsgálat során mintegy 8 ezer céget kérdezünk meg. Az eredmények alapján az RFKB-k javaslatot tesznek arra, hogy hány tanuló beiskolázása célszerű az egyes szakképesítések tekintetében. Ezzel a vizsgálattal egyrészt ahhoz tudunk hozzájárulni, hogy a cégek közvetlen közelében megfelelő összetételű legyen a munkaerő-kínálat, másrészt ahhoz, hogy a szakképzést végző intézmények által kibocsátott pályakezdők esélyei javulhassanak az elhelyezkedésre.

Kérjük, hogy segítse Ön is munkánkat! 

A kérdéseinket annak a személynek szeretnénk feltenni, aki a vállalatnál a HR ügyeket felügyeli és tisztában van a létszámigény középtávon belül várható alakulásával is.
A kérdőív megválaszolása körülbelül 15 percet vesz igénybe. A válaszokat összesítve, statisztikai módszerekkel dolgozzuk fel. A cégek nevével és címével összekapcsolhatóan semmilyen adat nem kerül nyilvánosságra.

A 2008. évi kutatás eredményét összefoglaló tanulmányok a www.mkik.hu internetes portál Regionális Fejlesztési és Képzési Bizottság menüpontja alatt találhatók meg. Ugyan ezen a helyen lesz elérhető az idei kutatás eredménye is, várhatóan június végétől. 

Kérjük, fogadja bizalommal munkatársunkat! 

Budapest, 2009. február 18.

